Iltalypsy

Iltalypsy oli vuosina 1993–2001 Yle TV1:llä esitetty poliittinen satiirisarja. 

Noin 15 minuutin mittainen ohjelma lähetettiin lauantai-iltaisin kello 21.15. Sarjaa ohjasivat Liisa Rimpiläinen ja Anne Yrjölä ja sen käsikirjoittajiin kuuluivat ohjaajien lisäksi Liisa Akimof, Johanna Hartikainen, Timo Harakka, Heimo Holopainen, Tiina Lepistö, Anu Valve, Marko Pulkkinen, Taina West ja Katriina Wilska. Nimensä ohjelma sai erityisesti keskustapuolueen käyttämästä poliittisesta taktiikasta, jossa jostakin jo periaatteessa sovitusta asiasta peräännytään ja esitetään lisävaatimuksia.

Iltalypsy oli valtaosaltaan ivamukaelma tyypillisestä suomalaisesta tv-uutislähetyksestä, jossa juontajat lukivat ajankohtaisten tapahtumien ja poliittisten aiheiden kustannuksella pilailevia satiirisia "uutisia". Ohjelman alkuperäiskokoonpanoon kuuluivat aidot uutisankkurit Riikka Uosukainen ja Jorma Melleri, erikoistoimittaja Aimo Surakka (Jorma Pilke) sekä Karjakko (ohjaaja Liisa Rimpiläinen). Koska Uosukaisen ja Mellerin esiintymisen Iltalypsyssä pelättiin vaikuttavan heidän uskottavuuteensa oikeassa uutisankkurityössään, heidän tilalleen hankittiin näyttelijät: Eeva Litmanen, joka esitti uutisankkuri Leila Toroskaista, ja Heikki Määttänen, joka esitti uutisankkuri Mika Wirtaa 15. tammikuuta 1994 alkaen.

Iltalypsyn uutisaiheiden välissä esitettiin videoleikkeitä, joiden kuvamateriaali oli aidoista televisiouutisista, mutta joiden äänimateriaalista osa oli vaihdettu. Vaihdetuissa kohdissa imitoitiin kulloinkin jotakuta samalla hetkellä kuvamateriaalissa esiintynyttä poliitikkoa tai muuta julkisuuden henkilöä. Hyvin usein kyseinen kuvamateriaali oli kuvattu eduskunnan istunnosta. Ääniä imitoivat Jukka Puotila ja Erja Manto.

Erikoistoimittaja Aimo Surakka oli ylisuurine silmälaseineen ja karvalakkeineen ivamukaelma 1970-luvun uutistoimittajasta. Hän lähetti tyhjänpäiväisiä raporttejaan enemmän tai vähemmän kummallisista paikoista.

Uutislähetysparodian jälkeen nähtiin Karjakon osuus, jossa poliitikot aidosti esittelivät keräily- tai muita harrastuksiaan. Kansallispukuinen karjakko vilkuili kameraan epäuskoisen näköisenä kulloisenkin poliitikon vastatessa hänen esittämiinsä kysymyksiin.

Iltalypsyn näyttelijäkaartia uudistettiin syyskausina 31. elokuuta 1996 ja 5. syyskuuta 1998 alkaen. Uusiksi hahmoiksi otettiin ensiksi 31. elokuuta 1996 nuorempi uutisankkuripari Jaana Ala-Knaapi-Pesonen (Minna Suuronen) ja Tero Saxman (Taisto Oksanen) sekä kaksi vuotta myöhemmin 5. syyskuuta 1998 kulttuuritoimittaja Diana Juva (Minna Koskela) ja urheilutoimittaja Pertti ”Pera” Kartio (Jouko Klemettilä). Leila Toroskaisen lähdettyä ohjelmasta ohjelman kevätkauden päätösjaksossa 22. toukokuuta 1999, yli vuotta myöhemmin 9. syyskuuta 2000 alkaen viimeisenä uutena hahmona mukaan tuli hänet korvannut uutisankkuri Pirkko Harrison (Miitta Sorvali). 

Iltalypsy herätti pahennusta presidentti Martti Ahtisaaressa ja tämän puolisossa Eeva Ahtisaaressa. Presidenttikautensa alussa Ahtisaari suhtautui vielä suopeasti ohjelman parodiaan hänestä, mutta presidentti muutti kantaansa Iltalypsyn ja muiden Ylen viihdeohjelmien käsitellessä yhä rajummin hänen sanomistensa ja tekemistensä lisäksi hänen ulkoista olemustaan ja puolisoaan. Joulukuussa 1999 MTV:n haastattelussa Ahtisaari toivoi tekijöiltä anteeksipyyntöä ja sanoi alkaneensa kannattaa Ylen yksityistämistä. Anteeksipyyntö saatiin vain Uutisvuodon Peter Nymanilta.

Iltalypsy päättyi lauantaina 7. huhtikuuta 2001, jonka jälkeen ohjelmapaikan peri viikkoa myöhemmin alkanut Itse valtiaat.

Näyttelijät

 Esityspäivät 
 Tuotantokausi  Jaksoissa esiintyvät hahmot/juontajat   1., 15. ja 26. kesäkuuta 1993  Riikka Uosukainen, Jorma Melleri  15. tammikuuta – 7. toukokuuta 1994 Leila Toroskainen, Mika Wirta, karjakko 27. elokuuta – 17. joulukuuta 1994  Leila Toroskainen, Mika Wirta, karjakko 25. maaliskuuta – 10. kesäkuuta 1995 Leila Toroskainen, Mika Wirta, karjakko 19. elokuuta – 16. joulukuuta 1995  Leila Toroskainen, Mika Wirta, karjakko 13. tammikuuta – 11. toukokuuta 1996  Leila Toroskainen, Mika Wirta, karjakko 31. elokuuta – 14. joulukuuta 1996  Leila Toroskainen, Mika Wirta, Jaana Ala-Knaapi-Pesonen, Tero Saxman, karjakko 1. helmikuuta – 17. toukokuuta 1997  Jaana Ala-Knaapi-Pesonen, Tero Saxman, Leila Toroskainen, Mika Wirta, karjakko 5. syyskuuta – 13. joulukuuta 1997  Jaana Ala-Knaapi-Pesonen, Tero Saxman, Leila Toroskainen, Mika Wirta, karjakko 7. helmikuuta – 23. toukokuuta 1998  Jaana Ala-Knaapi-Pesonen, Tero Saxman, Leila Toroskainen, Mika Wirta, karjakko 5. syyskuuta – 12. joulukuuta 1998  Jaana Ala-Knaapi-Pesonen, Tero Saxman, Leila Toroskainen, Mika Wirta, karjakko, kulttuuritoimittaja Diana Juva, urheilutoimittaja Pertti "Pera" Kartio 9. tammikuuta – 22. toukokuuta 1999  Jaana Ala-Knaapi-Pesonen, Tero Saxman, Leila Toroskainen, Mika Wirta, karjakko, kulttuuritoimittaja Diana Juva, urheilutoimittaja Pertti "Pera" Kartio 4. syyskuuta – 18. joulukuuta 1999  Jaana Ala-Knaapi-Pesonen, Tero Saxman, Mika Wirta, karjakko, kulttuuritoimittaja Diana Juva, urheilutoimittaja Pertti "Pera" Kartio 1. tammikuuta – 3. kesäkuuta 2000  Jaana Ala-Knaapi-Pesonen, Tero Saxman, millennium-toimittaja Mika Wirta, kulttuuritoimittaja Diana Juva, urheilutoimittaja Pertti "Pera" Kartio 9. syyskuuta – 16. joulukuuta 2000  Tero Saxman, millennium-toimittaja Mika Wirta, kulttuuritoimittaja Diana Juva, urheilutoimittaja Pertti "Pera" Kartio, Pirkko Harrison 13. tammikuuta – 7. huhtikuuta 2001  Pirkko Harrison, Tero Saxman, kulttuuritoimittaja Diana Juva, urheilutoimittaja Pertti "Pera" Kartio

Lähteet

 Aiheesta muualla 
Yle Areena: Iltalypsy
YLE Teema Elävä arkisto: Iltalypsy

Luokka:Viihdeohjelmat
Luokka:Satiirisarjat
Luokka:Yle TV1:n televisio-ohjelmat
Luokka:1990-luvun suomalaiset sketsisarjat